(क)	संकल्प-शक्ति – यह परमतत्त्वं (आत्मतत्त्वम्) रूप शब्द-ब्रह्म की अंगभूता, एकमात्र सेविका रूप आदि-शक्ति है जो एकमात्र परमब्रह्म परमेश्वर के साथ ही संयुक्त और सहयोगी के रूप में रहती और कार्य करती है। यही महामाया तथा मूल प्रकृति भी है। सृष्टि की उत्पत्ति, संचालन और संहार के साथ ही साथ ब्रह्मा, विष्णु, महेश की भी उत्पत्ति भी इसी के द्वारा होती है। समस्त शक्तियों, अधिकारों और क्रियाओं से युक्त रहने के बावजूद भी यह सदा-सर्वदा और सभी अवस्थाओं में ही एकमात्र परमब्रह्म परमेश्वर की अनुगामिनी रूप में रहती है। इसका प्रत्येक कार्य संकल्प के आधार पर होता है तथा महाकारण के अधिकारों के रूप में रहती है।